Ombudsmanden bedriver politik, når han igen kritiserer udlændingeministeren, mener Dansk Folkeparti.

Folketingets Ombudsmand har i et udkast kritiseret udlændinge- og integrationsminister Inger Støjbergs ageren på udlændingeområdet.

Denne gang handler det om en sag om barnebrude fra sidste år, hvor Støjberg ville adskille mindreårige piger fra deres ældre ægtemænd på landets asylcentre.

Tidligere har Ombudsmanden også kritiseret Inger Støjbergs flygtningeannoncer i libanesiske aviser.

I sagen om barnebrude på asylcentre vurderer Ombudsmanden i udkastet til kritik af udlændinge- og integrationsministeren, ’at instruksen efter sit indhold var ulovlig, og at den samtidig medførte en betydelig risiko for, at der blev truffet forkerte afgørelser i konkrete sager om adskilt indkvartering’.

Inger Støjberg tager kritikken til efterretning, men hun ændrer ikke holdning til selve sagen. Og den seneste kritik fra Ombudsmanden får Dansk Folkeparti (DF) til at kritisere Ombudsmanden tilbage.

- Jeg synes, han indtager nogle synspunkter, som er synspunkter, man typisk ville høre fra venstrefløjen og de radikale. Det er virkelig et problem. Det synes jeg. Og det vil jeg ikke lægge skjul på, siger Martin Henriksen til Politiken.

Ombudsmanden afviser kritik

Martin Henriksen siger til avisen, at partier »generelt og hele vejen rundt skal udvise respekt over for Ombudsmanden«. Men for hans eget partis vedkommende ligger den på et meget lille sted.

- Vi synes, Ombudsmanden ved en række lejligheder har vist, at han agerer politisk. Han bedriver politik, og det synes jeg, han skal holde sig fra, siger han.

Ombudsmand Jørgen Steen Sørensen skriver i en mail til Politiken, at han ’fuldstændig kan afvise disse påstande’.

- I ombudsmandsinstitutionen behandler vi spørgsmål på udlændingeområdet efter nøjagtig samme spilleregler som andre spørgsmål, skriver han.

Folketingets Ombudsmand er til for at borgerne kan klage, hvis de mener, at en myndighed har overtrådt loven eller lavet andre fejl i forbindelse med behandlingen af en sag. Ombudsmanden er valgt af Folketinget og har til opgave at kontrollere statslige, kommunale og andre offentlige myndigheder, eksempelvis SKAT, Udlændingeservice og regionerne, står der på folketinget.dk.